पाकिस्तान में सिविल सोसाइटी बहुत हद तक कई स्तर में बँटल बा आ लोकल सांस्कृतिक तहजीब आ परंपरागत इस्लामी रिवाज द्वारा निजी आ सामाजिक-राजनीतिक जिनगी निर्धारित होला। परिवार के मूलभूत इकाई संजुक्त परिवार होलें, हालाँकि बदलत सामाजिक-आर्थिक कारण से अब एकल परिवार के ओर बढ़ती के रुझान देखल जा रहल बाटे। लोगन के परंपरागत पहिनावा सलवार-कमीज रहे आ ट्राउजर, जींस, शर्ट आ टीशर्ट मरदाना लोग में पापुलर बा। हाल के दशक में, मिडिल क्लास में बढती भइल बा आ एह बर्ग के लोगन के संख्या ३५ मिलियन के करीब हो गइल बा जबकि ऊपरी आ ऊपरी-मिडिल क्लास के संख्या लगभग १७ मिलियन बा, पावर अब देहाती जमींदार लोग से हट के शहरी उच्चबर्ग के लोग में आ रहल बा। पाकिस्तानी तिहुआर सभ में ईद-उल-फ़ित्र, ईद-उल-अजहा, रमजान, क्रिसमस, ईस्टर, होली, दिपावली इत्यादि धार्मिक तिहुआर प्रमुख बाने।